
Guvernul ROMANO PRODI (instalat la 18 mai 1996)

· Premier: Romano Prodi (independent, pe listele Partidului Popular Italian);

· Vice-premier şi Ministru al Culturii: Walter Veltroni (Partidul Democrat al Stângii);

· Ministru de Externe şi pentru italienii din străinătate: Lamberto Dini (Lista Dini);

· Ministru de Interne: Giorgio Napolitano (PDS); 

·Ministru al Justiţiei: Giovanni Maria Flick (independent);

· Ministrul Apărării: Beniamino Andreata;

· Ministrul de Finanţe: Vicenzo Visco (PDS);

· Ministrul Solidarităţii: Livia Turco (PDS);

· Ministrul Bugetului: Carlo Azeglio Ciampi (independent);

· Ministrul Administraţiei Publice: Antonio di Pietro (independent);

·Ministrul Poştelor şi Telecomunicaţiilor: Antonio Maccanico (Riformatori);

· Ministrul Egalităţii şanselor: Anna Finocchiaro (PDS);

· Ministrul problemelor regionale şi funcţiunii publice: Franco Bassanini (PDS); 

· Ministrul instrucţiunii publice şi al cercetării ştiinţifice: Luigi Berlinguer (PDS);

· Ministrul resurselor agricole, alimentare şi forestiere: Michele Pinto (Partidul Popular Italian);

· Ministrul transporturilor şi navigaţiei: Claudio Burlando (PDS);

· Ministrul industriei şi artizanatului, însărcinat cu turismul: Pierluigi Bersani (PDS);

· Ministrul muncii şi securităţii sociale: Tiziano Treu (Lista Dini);

· Ministrul comerţului exterior: Augusto Fantozzi (Lista Dini);

· Ministrul mediului înconjurător: Edo Ronchi (Verzii);

· Ministrul sănătăţii: Rosario Bindi (Paridul Popular Italian).

Date biografice ale Primului-ministru italian ROMANO PRODI

S-a născut la Sandiano, în provincia Reggio Emilia din nordul Italiei, la 9 august 1939. A urmat studii de drept la Universitatea Catolică Sacro Cuore din Milano, apoi a studiat la celebra London School of Economics. După absolvirea studiilor a avut o bogată activitate de cadru didactic universitar şi publicist. Este membru fondator al Institutului de studii economice "Promoteia" din Bologna. La începutul anilor '90 a înfiinţat, în colaborare cu un institut din Rusia, o şcoală de management la Moscova.

Apropiat aripii de stânga a Democraţiei Creştine, Romano Prodi şi-a început cariera politică în anii '70, ocupând funcţia de ministru al industriei în cabinetul condus de Giulio Andreotti ( 1978-1979). În perioada 1982-1989 a fost preşedinte al concernului IRI, reuşind o spectaculoasă redresare a acestui concern. În 1994-1994, la propunerea premierului Carlo Azeglio Ciampi, a revenit la conducerea concernului, reajuns într-o stare financiară precară.

În februarie 1995, Romano Prodi şi-a anunţat intenţia de a candida la alegerile legislative din Italia ca lider al unei alianţe de stânga, dominată de foştii comunişti, grupaţi în Partidul Democrat al Stângii. Alianţa "Măslinul", condusă de profesorul Prodi (în 1995 un necunoscut în mediile politice), s-a dovedit extrem de atractivă pentru electorat câştigând alegerile regionale şi comunale din aprilie 1995. După acest succes, victoria în alegerile generale de la 21 aprilie 1996 n-a mai constituit o surpriză. La 17 mai 1996, Romano Prodi a fost desemnat şef al guvernului italian.

Romano Prodi este un catolic convins; este căsătorit şi are doi copii.

Date biografice ale unor lideri politici italieni

· Oscar Luigi Scalfaro. 

Născut la Novarra, în Piemont, la 9 septembrie 1918, Oscar Luigi Scalfaro a urmat studii juridice la Universitatea Catolică Sacro Cuore din Milano. Ca preşedinte al organizaţiei Acţiunea Catolică din dioceza Novara, în timpul războiului a acordat asistenţă militanţilor antifascişti. După al doilea război mondial a lucrat ca procuror la Novara şi Allessandria.

Membru al Democraţiei Creştine, a devenit curând activ în viaţa politică, fiind ales în 1946 în Adunarea Constituantă, iar în 1948 în Camera Deputaţilor a Parlamentului de la Roma, din care a făcut parte de atunci, fără întrerupere. A fost membru al Comisiei juridice a Camerei şi al altor comisii parlamentare; vicepreşedinte al Comisiei Speciale a Curţii Constituţionale; vicepreşedinte al Comisiei de investigaţii asupra activităţii Mafiei, între 1963-1964; preşedinte al Comisiei parlamentare de investigaţii pentru reconstrucţia regiunilor Basilicata şi Campania, afectate de seismele din 1980-1981. A fost secretar şi vice preşedinte al grupului parlamentar al Democraţiei Creştine, secretar politic adjunct şi secretar organizatoric al partidului. Ca membru al executivului, a fost subsecretar de stat pe lângă preşedinţia Consiliului de Miniştri (1954-1955), subsecretar de stat la Ministerul Justiţiei (1955-1958) şi la Ministerul de Interne ( 1959-1962), ministru al transporturilor şi aviaţiei civile ( 1966-1968), al instrucţiunii publice (1972-73) şi de interne (1983-1987). Vicepreşedinte al Camerei Deputaţilor (1975-1983); în 1987 a refuzat oferta preşedintelui Cossiga de a forma un cabinet de coaliţie.

După alegerile legislative din aprilie 1992, a devenit preşedinte al Camerei Deputaţilor. La 26 mai 1992 a fost ales preşedinte al Italiei.

· Silvio Berlusconi.

S-a născut la 29 septembrie 1936 în Milano. Studii juridice. Din 1959 începe activitatea de manager în construcţii. La mijlocul anilor '70 înfiinţează televiziunea privată "Canale Cinque". Urmează alte posturi naţionale şi locale în Italia şi în străinătate. În 1993 intră în politică, iar în martie 1994 câştigă alegerile şi devine Prim-ministru.

· Gianfranco Fini.

Lider al Alianţei Naţionale, s-a născut la 3 ianuarie 1952 la Bologna . Studii de pedagogie şi psihologie la Roma. Din 1979 are ca profesie de bază jurnalistica. Din 1983 este deputat al Mişcării Socialiste Italiene, partid neofascist. În 1987 îi succede lui Giorgio Almirante la conducerea acestui partid. Din mai până în decembrie 1995 participă la guvernul de coaliţie al lui Berlusconi.

· Umberto Bossi. 

Liderul Ligii Nordului, s-a născut la 19 septembrie 1941 în provincia Verese, fiu de muncitor. Studii şcolare întrerupte de mai multe ori. Lucrează ca mecanic auto şi ca tehnician radio. A studiat medicina la Paris, dar nu a finalizat studiile pentru că nu a fost susţinut financiar. Din 1981 este membru fondator al Ligii Lombarde, o formaţiune cu obiective autonomiste. In 1987 devine senator. În 1991 a fondat Liga Nordului. În 1994 participă la guvernul de coaliţie al lui Berlusconi.

 

VIAŢA PARLAMENTARĂ ÎN ITALIA

În luna aprilie 1993 au avut loc în Italia 9 referendumuri importante, dintre care modificarea legii electorale a suscitat cel mai mare interes. Potrivit noii legi, trei pătrimi din membrii Parlamentului urmează a fi aleşi într-un singur tur, prin majoritate simplă, la nivel de circumscripţie. Introducerea sistemului electoral majoritar a avut drept scop reducerea fracţionării politice a Parlamentului, care devenise din această cauză ineficient. Pentru restul de o pătrime a locurilor din Parlament, în Italia se aplică sistemul proporţional.

Primele alegeri desfăşurate după acest sistem, în martie 1994, au fost câştigate de coaliţia de dreapta "Polul Libertăţii", iar Silvio Berlusconi a fost însărcinat la 28 aprilie 1994 cu formarea cabinetului. Următoarele alegeri, anticipate, au avut loc la 21 aprilie 1996 şi au fost câştigate de alianţa de centru-stânga "Măslinul", condusă de Partidul Democratic al Stângii (fostul partid comunist).

Compoziţia politică actuală a Legislativului

Senatul (315 locuri)

Preşedinte: Nicola Mancino (Partidul Popular Italian)

· Alianţa de centru-stânga "Măslinul": 167 locuri - 44,1 %;

· Alianţa de centru-dreapta "Polul Libertăţii": 117 locuri - 38,9%;

· Liga Nordului: 27 locuri - 10,4%; 

· Alţii: 4 locuri.

Camera Deputaţilor (630 locuri) 

Preşedinte: Luciano Violante (Partidul Democratic al Stângii (fostul partid comunist);

· Alianţa de centru-stânga "Măslinul": 319 locuri;

· Alianţa de centru-dreapta "Polul Libertăţii": 246 locuri;

· Liga Nordului: 59 locuri;

· Alţii: 4 locuri.

Rezultatele alegerilor pentru Camera Deputaţilor in anii 1994 şi 1996

Alianţa de centru-stânga "Măslinul"

1) Partidul Democrat al Stângii

Partito Democratico della Sinistra - PDS. Creat în 1991, numără 800.000 de membri. Secretar naţional: Massimo d'Alema. Preşedintele Consiliului Naţional: Gilia Tedesco.

Partidul Democratic al Stângii reuneşte majoritatea din fostul Partid Comunist Italian (PCI), care a optat în martie 1990 pentru această nouă denumire. A rămas cel mai puternic partid al stângii, sub conducerea lui Massimo d' Alema.

2) Partidul Popular Italian

Partito Popolare Italiano – PPI. Din 1943 până la 18 ianuarie 1994 a purtat denumirea de Partidul Democraţiei Creştine. Preşedinte: Giovanni Bianchi. Secretar general: Gerardo Bianco.

Partidul Popular Italian, urmaşul Democraţiei Creştine, remodelat în ianuarie 1994 după modelul german CDU, pe o platformă politică ce susţine economia socială de piaţă. Primul-ministru actual, Romano Prodi, a candidat ca independent pe listele Partidului Popular Italian. La alegerile din aprilie 1996, P.P.I. a obţinut 6,8% din voturi.

3) Lista Dini (Renaşterea Italiană)

Renaşterea Italiană Rinovamento Italiano – RI; Creat la 28 februarie 1996. Lider: Lamberto Dini.

Formaţiunea condusă de fostul premier Lamberto Dini a obţinut la alegerile din 1996 4,3% din voturi şi 3 locuri în Guvern.

4) Ecologiştii (Verzii)

Federazione Nazionale per Liste Verdi Constituit în 1987. Lider: Carlo Ripa di Meana.

La alegerile din aprilie 1996, ecologiştii au obţinut 2,5% din voturi şi un loc în Guvern.

Alianţa de centru-dreapta "Polul Libertăţii"

1) Forza Italia - FI Constituit în 1993. Lider: Silvio Berlusconi. Coordonator Naţional: Cesare Previti.

Forza Italia fondat în ianuarie 1994 de Silvio Berlusconi, ca alternativă politică la vechile partide italiene. A intrat pe scena politică italiană ca un "anti-partid" şi îşi bazează strategia aproape exclusiv pe mediile de televiziune. Organizarea acestei formaţiuni constă din cele două structuri paralele: una politică şi un club de idei. Amândouă aceste structuri sunt strâns legate de cele trei canale naţionale de televiziune, precum şi de numeroasele canale locale, controlate de Berlusconi, ca şi de diferitele cotidiene, asociaţii sportive, cluburi de fotbal, super-magazine, firme de asigurări, reţele de cinematografe, firme de producţie cinematografică şi muzicală, etc.

2) Alianţa Naţională Alleanza Nazionale - AN Creată în 1993. Preşedinte: Gianfranco Fini.

Alianţa Naţională s-a format în ianuarie 1994 prin rebotezarea partidului neofascist MSI (Mişcarea Socialistă Italiană) care exista din 1946. Liderul său este Gianfranco Fini, unul dintre colaboratorii apropiaţi ai lui Giorgio Albirante (considerat o figură legendară a neofascismului italian şi care a decedat în 1988). Fini a părăsit în 1994 linia radicalilor de dreapta, anticapitalistă, şi a prezentat formaţiunea sa ca pe o forţă a dreptei tradiţionale. Alianţa Naţională a obţinut 13,5 % în alegerile din 1994 şi 15,7% în alegerile din aprilie 1996.

3) Centrul Creştin-Democrat - Creştin-Democraţii Uniţi (listă comună ce a întrunit 5,8% la alegerile din aprilie 1996).

a) Centro Cristiano Democratico - CCD Creat în 1994. Preşedinte: Pierferdinando Cassini.

b) Cristiani Democratici Uniti - CDU Creat în 1995. Secretar naţional: Rocco Buttiglione.

 

Partide în afara alianţelor parlamentare

1) Liga Nordului - Italia Federală Lega Nord-Italia Federale - LN-IF Creat în 1991, cu platformă autonomistă.

Până în februarie 1995 s-a numit Liga Nordului. Lider: Umberto Bossi.

Forma actuală a partidului datează din noiembrie 1989. Provine dintro mişcare de protest regională din nordul Italiei, care susţine federalizarea statului naţional, îndeosebi federalizarea fiscală, şi autonomia regiunilor. Liderul formaţiunii este Umberto Bossi. În actuala legislatură, Liga Nordului deţine 27 de mandate de senatori ( 10,4%) şi 59 de mandate de deputaţi ( 10,1 % )

2) Partidul Refondării Comuniste - Partito della Rifondazione Comunista - PRC

Creat în 1991 de un grup de foşti membri ai Partidului Comunist Italian (fondat în 1921 şi dizolvat în februarie 1991); 150.000 membri. Preşedinte: Armando Cossuta. Secretar general: Fausto Bertinotti.

Rifondatione Comunista este o grupare comunistă din PCI, care s-a reorientat în 1994 spre o platformă social-democrată. A ajuns în scurt timp la 120.000 de membri. Preşedintele partidului este Armando Cosutta, iar secretari au fost, pe rând, Sergio Goravini şi Fausto Bertinotti. Partidul a obţinut 6% în alegerile din martie 1994 şi 8,6% în aprilie 1996.

 

DEMOCRAŢIA CREŞTINĂ ÎN ITALIA

Rădăcini istorice ale democraţiei creştine italiene

Orientarea democrat-creştină actuală porneşte de la Mişcarea democrat-creştină anterioară primului război mondial şi de la Partidul 
Popular Italian, fondat în 1919.

In timpul guvernării lui Mussolini, Partidul Popular, sprijinit de ierarhia confesională catolică, nu a avut, practic, nici un rol de opoziţie, fiind de altfel dizolvat în anul 1926 împreună cu alte partide de opoziţie datorită refuzului acestora de a-1 sprijini pe dictator. O parte din militanţii săi au continuat activitatea în condiţii de clandestinitate, remarcându-se, îndeosebi, în mişcarea de rezistenţă împotriva armatei germane. În felul acesta, democraţia creştină a căpătat un capital politic însemnat, care i-a permis în anul 1943 să se refacă, din punct de vedere organizatoric, şi să participe chiar la guvernare.

În anul 1954, Partidul Democrat Creştin a fost reorganizat în scopul realizării independenţei sale faţă de diversele organizaţii ale Bisericii catolice. El a fost organizat pe trei niveluri, în conformitate cu principiul teritorialităţii: a) nivelul de bază (comuna); nivelul provincial; nivelul central (naţional).

Sondajele de opinie din anii 80, în rândul membrilor şi simpatizanţilor săi, au pus în evidenţă patru caracteristici de natură sociologică ale acestei formaţiuni politice:

a) ponderea feminină a partidului (circa 60-64% din clientela democrat-creştină);

b) ponderea partidului pe plan local, direct proporţională cu gradul de participare a electoratului la cult, cu alte cuvinte, cu convingerile şi manifestările religioase ale alegătorilor;

c) recrutarea masivă a electoratului din aşezările rurale, în marile aglomerări urbane partidul având mai puţini aderenţi, datorită orientării electoratului urban spre partidul comunist şi cel socialist sau, dimpotrivă, spre partidele de dreapta;

d) caracterul eterogen al compoziţiei sociale a electoratului.

Partidul Democrat Creştin a fost, până la desfiinţarea sa în 1994, partidul cel mai influent pe scena politică a ţării, obţinând de fiecare dată, în alegerile parlamentare, aproximativ 35% din voturile exprimate de electorat.

Partidele politice democrat-creştine actuale

1) Partidul Popular Italian - Partito Popolare Italiano - PPI

Din 1943 până la 18 ianuarie 1994 a purtat denumirea de Partidul Democraţiei Creştine.

Preşedinte: Giovanni Bianchi. Secretar General: Gerardo Bianco.

Partidul Popular Italian a fost remodelat în ianuarie 1994, după modelul german al CDU. Platforma sa politică promovează economia socială de piaţă. Primul-ministru actual, Romano Prodi, a candidat în alegerile din aprilie 1996 ca independent pe listele Partidului Popular Italian. 

2) Centrul Creştin-Democrat Centro Cristiano Democratico - CCD Creat în 1994.

Preşedinte: Pierferdinando Cassini.

Centrul Creştin Democrat (CCD) a apărut la începutul anului 1994, o dată cu transformarea Partidului Democrat Creştin în Partidul Popular Italian. Centrul Creştin Democrat reuneşte grupările cu orientare de dreapta din fosta Democraţie Creştină. Liderul său este Pier Ferdinando Casini.

3) Creştin-Democraţii Uniţi - Cristiani Democratici Uniti - CDU Creat în 1995.

Secretar Naţional: Rocco Buttiglione.

Creştin-Democraţii Uniţi sunt o formaţiune de centru dreapta, formată în vara anului 1995 din Partidul Popular Italian. Împreună cu Centrul Creştin Catolic a obţinut 5,8% în alegerile din aprilie 1996.

ECONOMIA - PIATRĂ DE ÎNCERCARE A GUVERNULUI ITALIAN

- comentarii din presa italiană 

Guvernul italian, instalat la 18 mai 1996, are numeroase obiective de realizat şi multe probleme de soluţionat: însănătoşirea finanţelor publice, în mod serios prejudiciate de decenii de gestiune deficitară şi corupţie; privatizarea economiei, în mare măsură etatizată; restructurarea statului birocratic şi ineficient, supraîncărcat cu funcţionari publici. "Pentru prima dată în istoria Italiei ascensiunea stângii la putere o constrânge să facă exact contrariul teoriei pe care a susţinut-o" - a comentat cotidianul din nord "La Stampa".

Premierul Romano Prodi va trebui să ţină seama de diferitele orientări din cadrul guvernului său (tehnocrată, democrat-creştină şi foşti comunişti) şi propria sa majoritate, care include partidul de extremă stânga, Reconstrucţia Comunistă. Prodi va trebui să confirme priorităţile sale economice pentru a păstra încrederea pe care i-au acordat-o deja pieţele financiare, să-şi precizeze priorităţile sociale pentru a nu dezamăgi partea situată cel mai la stânga spectrului politic şi, totodată, cea mai importantă a electoratului său şi să anunţe o reformă a statului, în sens federalist, în vederea dezamorsării conflictului care mocneşte în nordul Italiei, incitat de Liga Nordului a lui Umberto Bossi.

Cotidianul "Il Manifesto", apropiat de Reconstrucţia Comunistă, şi-a exprimat speranţa că structura guvernului "va asigura o dialectică pozitivă " între tehnocratul Carlo Azeglio Ciampi, fost guvernator al Băncii Italiei şi ministru al economiei în guvernul Prodi, şi "miniştrii statului social, cu alte cuvinte, ai sănătăţii, învăţământului, solidarităţii sociale, mediului şi, probabil, al muncii ".

În centrul problemelor Italiei se află lărgirea coaliţiei, spre a-i spori componenţa moderată şi a-i reduce tendinţa de stânga. Ministrul de externe, Lamberto Dini, care a condus un guvern tehnocrat înainte de alegerile din aprilie şi care acum este liderul micului partid centrist al Reînnoirii Italiene, şi-a însoţit apelul de critici la adresa noilor prevederi referitoare la preţurile medicamentelor aprobate de cabinet.

Ministrul sănătăţii Rosi Bindi, membru al Partidului Popular de centru, a reacţionat la criticile lui Dini, afirmând că adevărata intenţie a acestuia era să slăbească poziţia lui Prodi. "Este o încercare de slăbire a majorităţli, a Măslinului, a guvernului şi a primului-ministru ", a declarat Bindi ziarului "L'Unita".

Prodi, economist de centru, îşi bazează sprijinul pe Partidul Popular, al doilea partener ca mărime din alianţa "Măslinul", după PDS. Partidul Popular, Partidul Reînnoirii Italiene, al lui Dini, şi grupurile centriste din Alianţa Libertăţii, de opoziţie, al magnatului presei Silvio Berlusconi, se adresează toate aceloraşi sectoare ale electoratului.

